
2003 წლის 6 ნოემბერი 
ქ. თბილისი
საქართველოს ურბანიზაციისა და მშენებლობის სამინისტროს დებულების შესახებ

„აღმასრულებელი ხელისუფლების სტრუქტურისა და საქმიანობის წესის შესახებ” საქართველოს კანონის შესაბამისად:

 1. დამტკიცდეს საქართველოს ურბანიზაციისა და მშენებლობის სამინისტროს თანდართული დებულება.

 2. ძალადაკარგულად ჩაითვალოს „საქართველოს ურბანიზაციისა და მშნებლობის სამინისტროს დებულების შესახებ” საქართველოს პრეზიდენტის 1997 წლის 25 ნოემბრის №687 ბრძანებულება.

ე. შევარდნაძე
საქართველოს ურბანიზაციისა და მშენებლობის სამინისტროს დებულება

თავი I. ზოგადი დებულებანი


მუხლი 1.

1. საქართველოს ურბანიზაციისა და მშენებლობის სამინისტრო (შემდგომში – სამინისტრო) „აღმასრულებელი ხელისუფლების სტრუქტურისა და საქმიანობის წესის შესახებ“ საქართველოს კანონის შესაბამისად შექმნილი სამთავრობო დაწესებულებაა, რომელიც საქართველოს მოსახლეობისათვის სრულფასოვანი საარსებო პირობების შექმნის, დასახელებული პუნქტების მდგრადი და უსაფრთხო განვითარებისა და ქვეყნის ტერიტორიული რესურსების რაციონალური გამოყენების უზრუნველსაყოფად ასრულებს კანონიდან გამომდინარე ან საქართველოს პრეზიდენტის მიერ კანონის საფუძველზე დაკისრებულ ფუნქციებს.

2. სამინისტრო დაკისრებული ამოცანების განხორციელებისას წარმოადგენს სახელმწიფოს.

3. სამინისტრო თავის საქმიანობაში ხელმძღვანელობს საქართველოს კონსტიტუციით, საქართველოს საერთაშორისო ხელშეკრულებებითა და შეთანხმებებით, საქართველოს საკანონმდებლო და კანონქვემდებარე ნორმატიული აქტებითა და ამ დებულებით.

4. სამინისტროს აქვს დასრულებული ბალანსი, ხარჯთა ნუსხა და ბეჭედი სახელმწიფო გერბის გამოსახულებით. სამინისტროს დაფინანსების წყაროა სახელმწიფო ბიუჯეტი.

5. სამინისტრო ანგარიშვალდებულია საქართველოს პრეზიდენტის წინაშე, რომელიც წარმართავს, კოორდინაციას უწევს სამინისტროს საქმიანობას და ახორციელებს სამსახურებრივ ზედამხედველობას, კანონით დადგენილი წესით.

6. სამინისტროს იურიდიული მისამართია: თბილისი, 380060, ვაჟა-ფშაველას გამზირი 16.


მუხლი 2.

1. სამინისტროს აქვს მრგვალი ბეჭედი, რომლის ცენტრშიც გამოსახულია სახელმწიფო გერბი. რგოლის ზედა მხარეს განთავსებულია წარწერა „საქართველოს ურბანიზაციისა და მშენებლობის სამინისტრო“.

2. სამინისტროს მიერ სახელმწიფო დროშის გამოყენების წესი დადგენილია მოქმედი კანონმდებლობით.

3. სახელმწიფო გერბის გამოსახულება გამოიყენება სამინისტროს ბლანკებსა და სამინისტროს შესასვლელის აბრაზე.

4. სამინისტროს შეიძლება ჰქონდეს ემბლემა, რომელიც ექვემდებარება რეგისტრაციას მოქმედი კანონმდებლობის შესაბამისად. სამინისტროს ემბლემა შეიძლება გამოყენებულ იქნეს სამინისტროს თანამდებობის პირთა და მოხელეთა სავიზიტო ბარათებზე, სამინისტროს სხვა ბეჭდვით გამოცემებსა და სამინისტროს სუვენირებზე.

თავი II. სამინისტროს საქმიანობის სფერო და ამოცანები


მუხლი 3.

1. სამინისტრო ახორციელებს აღმასრულებელ ხელისუფლებას ურბანიზაციის პროცესის მართვის, დასახელებული პუნქტების მდგრადი და უსაფრთხო განვითარების, ქვეყნის ტერიტორიულ-სივრცითი ორგანიზაციის, საინჟინრო და სატრანსპორტო ინფრასტრუქტურის, ურბანული ტერიტორიების მიწათსარგებლობის, ქალაქთმშენებლობითი კადასტრის, ქალაქთმშენებლობისა და არქიტექტურის, პროექტირების, მშენებლობის, მშენინდუსტრიის და საშენი მასალების წარმოებისა და საბინაო-კომუნალური მეურნეობის სფეროებში, აგრეთვე არქიტექტურული, საპროექტო და სამშენებლო საქმიანობის მონიტორინგს, მშენებლობის პროექტების სახელმწიფო ექსპერტიზას.


მუხლი 4.

სამინისტროს ძირითადი ამოცანებია:

1. საქართველოში ურბანიზაციის სტრატეგიის შემუშავება, დასახელებული პუნქტების მდგრადი და უსაფრთხო განვითარების უზრუნველყოფის მიზნით შესაბამისი ღონისძიებების დასახვა, ქვეყნის ტერიტორიის ქალაქგეგმარებითი და საინჟინრო ორგანიზაცია, ამ მიზნით:

ა) დადგენილი წესით საწარმოო ძალთა განლაგებისა და განსახლების სახელმწიფო და რეგიონალური პროგრამების, რაიონული დაგეგმარების სქემების შემუშავების ორგანიზაცია და მათი განხორციელების კოორდინაცია;

ბ) საქართველოს ტერიტორიული რესურსების რაციონალურად გამოყენების მიზნით ურბანული ტერიტორიების ქალაქთმშენებლობის კადასტრის შემუშავება, მოქმედი კანონმდებლობით დადგენილი სამშენებლო წესით საქმიანობისათვის მიწის ნაკვეთების შერჩევის, ფუნქციური დანიშნულების განსაზღვრისა და შეცვლის შესახებ გადაწყვეტილებაში მიწის მართვის სახელმწიფო დეპარტამენტთან ერთად მონაწილეობა; აგრეთვე მონაწილეობა ქალაქებსა და სხვა დასახლებებში მიწის ნაკვეთების შეფასებასა და გადასახადის გეგმარებითი ღონისძიებებით რეგულირებაში;

გ) საქართველოს ტერიტორიის ქალაქგეგმარებითი ორგანიზაციის, ქალაქებისა და სოფლების დაგეგმარებისა და განაშენიანების სამართლებრივი საფუძვლების შემუშავება და მათი დაცვის ზედამხედველობა;

დ) სამშენებლო ნორმებისა და წესების შემუშავების ორგანიზაცია, დამტკიცება და მათი რეგისტრაციაში გატარება დადგენილი წესით;

ე) რაიონული დაგეგმარების პროექტების, ქალაქებისა და სოფლების გენერალური გეგმების შემუშავების ორგანიზაცია და განხილვა, მათი განხორციელების კონტროლი;

ვ) ქვეყანაში ენერგეტიკული და საინფორმაციო სისტემების, რეგიონთაშორისი საინჟინრო კომუნიკაციებისა და სატრანსპორტო მაგისტრალების განვითარების გეგმარებითი მიმართულებების განსაზღვრა დაინტერესებულ სამინისტროებთან და უწყებებთან თანამშრომლობით;

ზ) დასახლებული პუნქტების ჩამოყალიბებული განაშენიანების, არსებული შენობა-ნაგებობებისა და მათი კომპლექსების მოდერნიზაცია-რეკონსტრუქციის კონცეპტუალური საკითხების გადაწყვეტა ისტორიული მემკვიდრეობის დაცვის გათვალისწინებით, შესაბამისი გეგმების შემუშავება და განხილვა, მათი განხორციელების ზედამხედველობა;

თ) ურბანიზაციის პროცესის პრობლემატიკისა და ქალაქთმშენებლობის საფუძვლების მეცნიერული კვლევის ორგანიზაცია;

ი) სტიქიური მოვლენებისა და მისი შედეგების შერბილების, საშიში გეოლოგიური პროცესებისაგან გარემოს საინჟინრო დაცვისა და კაპიტალური მშენებლობისათვის საინჟინრო კვლევის დარგში ერთიანი ტექნიკური პოლიტიკის გატარება;

კ) საქართველოს ქალაქების გეგმარებითი ორგანიზაციის მიზნით მიწისქვეშა სივრცის გამოყენების მიმართულებათა განსაზღვრა და მათ განსახორციელებლად დასახული ღონისძიებებისათვის ხელშეწყობა.

2. ქვეყნის სამშენებლო და კომუნალური მეურნეობის სფეროებში დარგობრივი და დარგთაშორისო ურთიერთობების ორგანიზაცია, ამ მიზნით:

ა) სამშენებლო და კომუნალური მეურნეობის სფეროებში რეფორმის, საწარმოო სტრუქტურების ხელშეწყობის, წარმოების დეცენტრალიზაციის, კონკურენციის გაშლისა და დემონოპოლიზაციის პოლიტიკის გასატარებლად შესაბამისი რეკომენდაციებისა და ღონისძიებების შემუშავება;

ბ) მშენებლობისა და კომუნალური მეურნეობის საჭიროებისათვის პროგრესული ტექნოლოგიების, შენობების ტექნიკური აღჭურვილობისა და საინჟინრო ნაგებობების რაციონალური ტიპების დანერგვის პროგრამების შემუშავებაში მონაწილეობა;

გ) მშენინდუსტრიისა და საშენი მასალების წარმოების პერსპექტიული განვითარების სტრატეგიულ მიმართულებათა განსაზღვრა, შესაბამისი სახელმწიფო მიზნობრივი პროგრამების შემუშავება და მათი განხორციელების კოორდინაცია;

დ) მშენებლობისა და კომუნალური მეურნეობის ტექნიკური პოლიტიკის, სამშენებლო ნორმებისა და წესების, სტანდარტის პროექტების, დებულებების, ინსტრუქციებისა და სხვა დარგობრივი კანონქვემდებარე აქტების შემუშავება;

ე) საინჟინრო კომუნიკაციებისა და სპეციალური დანიშნულების შენობა-ნაგებობების განვითარების რეგიონალური და ლოკალური პროგრამების შემუშავების ორგანიზაცია, მათი განხორციელების კოორდინაცია და ზედამხედველობა;

ვ) ტერიტორიების, კომუნიკაციებისა და შენობა-ნაგებობათა საინჟინრო დაცვა, სტიქიური მოვლენების შედეგების სალიკვიდაციო სამუშაოების კოორდინაცია;

ზ) ზღვისა და წყალსატევების ნაპირების აბრაზიული, მდინარეთა ხეობების ეროზიული პროცესებისაგან დაცვის მიზნით გეოდინამიკური პროცესების რეგულირება, ნაპირსამაგრი და აღდგენითი სამუშაოების ორგანიზაცია;

თ) განსაკუთრებული მნიშვნელობისა და სტრატეგიული დანიშნულების ობიექტებისათვის მშენებლობის ნებართვის გაცემა;

ი) მშენებლობადასრულებული ობიექტების ექსპლუატაციაში მიმღები კომისიის შექმნა კანონმდებლობით განსაზღვრულ შემთხვევაში და ექსპლუატაციაში მიმღებ კომისიაში მონაწილეობა მთავარი არქმშენინსპექციის და მისი სტრუქტურული ერთეულების სპეციალისტებით.

3. სამინისტროს საქმიანობის სფეროში ერთიანი სახელმწიფო, საფინანსო, საბიუჯეტო და ფასწარმოქმნის პოლიტიკის განხორციელება საბაზრო ეკონომიკური ურთიერთობის ჩამოყალიბებული თავისებურების გათვალისწინებით, ამ მიზნით:

ა) დარგის განვითარების ერთიანი სახელმწიფო პოლიტიკის განსაზღვრა, სოციალურ-ეკონომიკური პროგნოზირება მოკლე და გრძელვადიანი პერიოდისათვის;

ბ) სახელმწიფო მშენებლობის დარგთაშორისი კონცეფციების შეჯერება და მის საფუძველზე განვითარების გენერალური სქემების შემუშავება დაინტერესებულ სამინისტროებთან და უწყებებთან თანამშრომლობით;

გ) არქიტექტურული და საპროექტო საძიებო საქმიანობის, აგრეთვე ბინათმშენებლობისა და საბინაო ფონდის აღდგენა-განახლების სამართლებრივი საფუძვლების შემუშავება;

დ) სახელმწიფოს ახალი საბინაო პოლიტიკის შესაბამისი პროგრამების შემუშავება, ბინათმშენებლობისა და საბინაო ფონდის აღდგენა-განახლების სტიმულირების ღონისძიებების დასახვა და განხორციელების კოორდინაცია;

ე) ბიუჯეტით გათვალისწინებულ კაპიტალურ დაბანდებებზე სახელმწიფო დაკვეთების მენაშენის – დამკვეთის ფუნქციის შესრულება; სანარდო ვაჭრობის (ტენდერი) ორგანიზაცია, მოწყობა და მისი პირობების შესრულების კონტროლი თავისი კომპეტენციის ფარგლებში;

ვ) სათათბირო ხმის უფლებით საქართველოს სახელმწიფო ბიუჯეტის და უცხოეთის ქვეყნებისა და საერთაშორისო ორგანიზაციებისაგან საერთაშორისო ხელშეკრულებების საფუძველზე დახმარებებისა და კრედიტის სახით აღებული სახსრებით ჩასატარებელი სამშენებლო საქმიანობის სფეროში სახელმწიფო შესყიდვებში მონაწილეობა, კანონმდებლობით მინიჭებული უფლებამოსილების ფარგლებში შემსყიდველი ორგანიზაციების მიერ წარდგენილი სახელმწიფო შესყიდვებში მონაწილეობის მსურველი პირების საკვალიფიკაციო მონაცემებზე შესაბამისი საექსპერტო დასკვნების გაცემა;

ზ) მონაწილეობა სახელმწიფო მხარდაჭერის ღონისძიებების შემუშავებასა და განხორციელებაში, მშენებლობაში, სამშენებლო მასალების, კონსტრუქციებისა და ნაკეთობების წარმოებაში, საბინაო სფეროში, საბინაო-კომუნალურ მეურნეობასა და უძრავი ქონების აღრიცხვაში ინვესტიციებისა და საკრედიტო სახსრების მოზიდვის მიზნით, საერთაშორისო საფინანსო ორგანიზაციების კრედიტების ჩათვლით;

თ) მონაწილეობა კანონებისა და იმ ნორმატიული აქტების შემუშავებაში, რომლებიც ეხება საცხოვრებელი და სხვა უძრავი ქონების ბაზრის ფორმირების, კაპიტალური მშენებლობის და დაუმთავრებელი მშენებლობების, მათ შორის კოოპერატიული ბინათმშენებლობების დამთავრების დაფინანსების, უძრავი ქონების შეფასებისა და მართვის საკითხებს;

ი) უძრავი ქონების საშემფასებლო საქმიანობის განხორციელების უზრუნველყოფა თავისი კომპეტენციის ფარგლებში;

კ) არქიტექტურული და სამშენებლო საქმიანობის სერტიფიცირება და ლიცენზირება, სამშენებლო მასალების სტანდარტიზაცია და სერტიფიცირება „საქსტანდარტის“ მიერ დელეგირებული უფლებების ფარგლებში, დარგში სამშენებლო რისკების დაზღვევის კოორდინირება;

ლ) პროექტირების, მშენებლობისა და საშენ მასალათა წარმოებაში დავალიანებების დაფარვის საკითხის მოსაწესრიგებლად შესაბამისი ღონისძიებების შემუშავება, აგრეთვე სახსრების მოზიდვა დარგის აღორძინების მიზნით;

მ) საქართველოს ტერიტორიაზე არქიტექტურულ-სამშენებლო საქმიანობის სახელმწიფო ზედამხედველობის განხორციელება მთავარი არქმშენინსპექციისა და მისი სტრუქტურული ერთეულების მიერ კანონმდებლობის საფუძველზე;

ნ) ქალაქებისა და დასახელებული პუნქტების, ურბანული ტერიტორიების რაციონალურად გამოყენების მიზნით კანონმდებლობით განსაზღვრული წესით მშენებლობისათვის მიწების შერჩევის, ფუნქციური დანიშნულების განსაზღვრისა და შეცვლის, გადაწყვეტილებაში მონაწილეობა მიწის მართვის სახელმწიფო დეპარტამენტთან ერთად, მშენებლობის ნებართვის გაცემა კანონმდებლობით დადგენილი წესით და უძრავი ქონების ტექნიკური ინვენტარიზაცია საბინაო-კომუნალურ სფეროში;

ო) მმართველობის ადგილობრივ ორგანოთა სტრუქტურებში შემავალი სამინისტროს პროფილის სამსახურების საქმიანობის მეთოდური ხელმძღვანელობა, კოორდინაცია და კონტროლი;

პ) დარგში მომუშავე კადრების გადამზადებისა და კვალიფიკაციის ამაღლების ორგანიზაცია, კადრების განათლების კოორდინაცია;

ჟ) დარგობრივი საინფორმაციო ბანკის, საინფორმაციო სისტემების შექმნა და განვითარება;

რ) დარგში საგარეო-ეკონომიკური სტრატეგიული მიმართულებების განსაზღვრა; ამ სფეროში საკოორდინაციო-მეთოდოლოგიური ფუნქციების შესრულება და უცხოური ინვესტიციებისა და კრედიტების მოზიდვის ხელშემწყობი ღონისძიებების შემუშავება-განხორციელება;

ს) დარგობრივი სამეცნიერო-ტექნიკური პროგრამების, წინასაპროექტო და კაპიტალური მშენებლობის საპროექტო-სახარჯთაღრიცხვო და სხვა საინვესტიციო დოკუმენტაციის სავალდებულო სახელმწიფო ექსპერტიზა დადგენილი წესის ფარგლებში;

ტ) დარგის სამართლებრივი მომსახურების ორგანიზაცია.


მუხლი 5.

1. სამინისტრო უფლებამოსილია:

ა) თავისი კომპეტენციის ფარგლებში განახორციელოს არქიტექტურული და სამშენებლო საქმიანობის მონიტორინგი;

ბ) უზრუნველყოს დარგში შემავალი საწარმოებისა და ორგანიზაციების საკანონმდებლო და სხვა ნორმატიული აქტების შესრულება;

გ) უზრუნველყოს სახელმწიფო შეკვეთების შესრულება;

დ) განახორციელოს არქიტექტურულ-სამშენებლო საქმიანობის შედეგად შექმნილი პროდუქციისა და საშენი მასალების ხარისხის მონიტორინგი;

ე) უზრუნველყოს განსახლების, საწარმოო ძალთა განთავსების, დასახელებული პუნქტების ტერიტორიული განვითარებისა და ქალაქთმშენებლობის პროცესში ბუნებათსარგებლობის პროგრამების შექმნა და განხორციელება;

 ვ) სახელმწიფო ანტიმონოპოლიურ სამსახურთან ერთად მოამზადოს წინადადებები დარგში შემავალი მონოპოლისტი საწარმოების მიმართ სათანადო ღონისძიებების შესახებ;

ზ) თავისი უფლებამოსილების ფარგლებში გამართოს მოლაპარაკება და დადოს ხელშეკრულებები როგორც საქართველოს, ისე საზღვარგარეთის იურიდიულ და ფიზიკურ პირებთან.

თავი III. სამინისტროს მმართველობის სფერო და კომპეტენცია


მუხლი 6.

1. სამინისტრო ეფუძნება ერთმმართველობის პრინციპს;

2. სამინისტრო შედგება თანამდებობის პირების, ცენტრალური აპარატის სტრუქტურული ქვედანაყოფების, სამინისტროს დაქვემდებარებული სამსახურებისა და ორგანიზაციებისაგან. სამინისტრო ახორციელებს ურბანიზაციისა და მშენებლობის სფეროში აფხაზეთისა და აჭარის ავტონომიური რესპუბლიკების, ადმინისტრაციულ-ტერიტორიულ ერთეულებში საქართველოს პრეზიდენტის სახელმწიფო რწმუნებულების, მმართველობის ადგილობრივი ორგანოების საქმიანობის მეთოდურ ხელმძღვანელობას.


მუხლი 7.

1. სამინისტროს ხელმძღვანელობს მინისტრი, რომელიც დამოუკიდებლად იღებს გადაწყვეტილებებს სამინისტროს კომპეტენციას მიკუთვნებულ საკითხებზე. მინისტრს საქართველოს პარლამენტის თანხმობით თანამდებობაზე ნიშნავს და თანამდებობიდან ათავისუფლებს საქართველოს პრეზიდენტი.

2. მინისტრი პასუხისმგებელია საქართველოს პრეზიდენტის წინაშე სამინისტროს მთელი საქმიანობისათვის.

3. მინისტრი, როგორც სამინისტროს ხელმძღვანელი:

ა) მეთაურობს სამინისტროს და აწესრიგებს სამინისტროს გამგებლობის სფეროს მიკუთვნებულ საკითხებს;

ბ) პასუხისმგებელია საქართველოს კონსტიტუციის, სხვა საკანონმდებლო აქტების, საქართველოს პრეზიდენტის ბრძანებულებებისა და განკარგულებების შესრულებისათვის იმ სფეროში, რომელიც სამინისტროს მმართველობას განეკუთვნება;

გ) იღებს გადაწყვეტილებებს სამინისტროს გამგებლობის სფეროს მიკუთვნებულ საკითხებზე, თუ მათზე გადაწყვეტილების მიღება კანონით ან საქართველოს პრეზიდენტის აქტით არ ევალებათ სახელმწიფო საქვეუწყებო დაწესებულებებს ან თანამდებობის პირებს;

დ) აკონტროლებს სამინისტროს ტერიტორიული ორგანოების, სტრუქტურული ქვედანაყოფებისა და სამინისტროს მმართველობის სფეროში არსებული საქვეუწყებო დაწესებულებების, აგრეთვე საჯარო სამართლის იურიდიული პირების მიერ თავიანთი მოვალეობების შესრულებას; დადგენილი წესით ახორციელებს სამინისტროს საჯარო მოსამსახურეების მიერ მიღებული გადაწყვეტილებების სამსახურებრივ ზედამხედველობას;

ე) საქართველოს პრეზიდენტს წარუდგენს პირველი მოადგილისა და მოადგილეების კანდიდატურებს და განსაზღვრავს მათ უფლებამოსილებას;

ვ) კანონმდებლობით დადგენილი წესით თანამდებობაზე ნიშნავს და თანამდებობიდან ათავისუფლებს მინისტრის მრჩევლებს და თანაშემწეებს, სამინისტროს მმართველობის სფეროში შემავალ საჯარო სამართლის იურიდიულ პირებს, სტრუქტურული ქვედანაყოფებისა და ტერიტორიული ორგანოების უფროსებს, სამინისტროს საშტატო ნუსხით გათვალისწინებულ სხვა საჯარო მოსამსახურეებს;

ზ) შეაქვს წინადადება საქართველოს პრეზიდენტთან სამინისტროს წლიური ბიუჯეტის შემოსავლისა და გასავლის საკითხებისა და, აუცილებლობის შემთხვევაში, დამატებითი ბიუჯეტის პროექტის თაობაზე; იღებს გადაწყვეტილებებს საბიუჯეტო სახსრების მიზნობრივი გამოყენების შესახებ და პასუხს აგებს ბიუჯეტის ზუსტად და მიზანშეწონილად შესრულებისათვის;

თ) სახელმწიფო ბიუჯეტის შესაბამისად ამტკიცებს სამინისტროს მმართველობის სფეროში არსებული სახელმწიფო საქვეუწყებო დაწესებულებების ხარჯთა ნუსხას, ახორციელებს მათი შესრულების კონტროლს და, აუცილებლობის შემთხვევაში, იძლევა მითითებებს საბიუჯეტო სახსრების გამოყენების შესახებ; დადგენილი წესით ამტკიცებს ამ ორგანიზაციების დებულებებს;

ი) ამტკიცებს სამინისტროს ტერიტორიული ორგანოებისა და სტრუქტურული ქვედანაყოფების დებულებებს, განსაზღვრავს მათ უფლებამოსილებას;

კ) წყვეტს სამართლებრივ დავებს სამინისტროს სტრუქტურულ ქვედანაყოფებს შორის, აგრეთვე სამინისტროს სახელმწიფო საქვეუწყებო დაწესებულებებს შორის;

ლ) დადგენილი წესით შეაქვს წინადადებები შესაბამის ორგანოებში გადაწყვეტილებების მისაღებად იმ საკითხების შესახებ, რომლებიც სამინისტროს გამგებლობის სფეროს განეკუთვნება;

მ) ანგარიშს აბარებს საქართველოს პრეზიდენტს სამინისტროს საქმიანობის შესახებ;

ნ) ასრულებს მისთვის საქართველოს კანონებით, საქართველოს პრეზიდენტის ბრძანებულებებითა და განკარგულებებით დაკისრებულ სხვა ამოცანებს; 

ო) პასუხს აგებს სამინისტროს ბალანსზე რიცხული სახელმწიფო ქონების დაცვისა და გამოყენებისათვის, აგრეთვე ორგანიზაციას უწევს ამ საქმიანობას კანონით დადგენილი წესით;

პ) კანონის საფუძველზე და მის შესასრულებლად გამოსცემს ბრძანებებს; ამასთან, პასუხისმგებელია მის მიერ ხელმოწერილი ბრძანებების კანონიერებისა და მიზანშეწონილობისათვის;

ჟ) ზედამხედველობს სამინისტროს სტრუქტურული ქვედანაყოფების, აგრეთვე სამინისტროს სახელმწიფო საქვეუწყებო დაწესებულებების საქმიანობის კანონიერებასა და მიზანშეწონილობას;

რ) ძალადაკარგულად ცნობს პირველი მოადგილის, მოადგილეების, სამინისტროს სტრუქტურული ქვედანაყოფებისა და სამინისტროს სხვა თანამდებობის პირების, აფხაზეთისა და აჭარის ავტონომიური რესპუბლიკების, თბილისისა და ადმინისტრაციული ერთეულების (ქალაქების) შესაბამისი დაწესებულებების ხელმძღვანელების აქტებსა და მოქმედებებს, რომლებიც არ შეესაბამება საქართველოს კონსტიტუციას, სხვა კანონებს, საქართველოს პრეზიდენტის ბრძანებულებებსა და განკარგულებებს, აგრეთვე მინისტრის ბრძანებებს;

ს) უფლებამოსილია კანონით დადგენილი წესით ძალადაკარგულად ცნოს მითითებული თანამდებობის პირების და სამინისტროს სახელმწიფო საქვეუწყებო დაწესებულებების ხელმძღვანელთა აქტები და მოქმედებები მათი მიზანშეუწონლობის მოტივით;

ტ) უფლება აქვს სამინისტროს თანამდებობის პირების მოქმედებაზე სამსახურებრივი ზედამხედველობა დააკისროს პირველ მოადგილეს;

უ) შექმნას დარგთაშორისი საკოორდინაციო საბჭო, უწყებათაშორისი კომისია, სამეცნიერო-ტექნიკური, არქიტექტურულ-ქალაქთმშენებლობითი, ტექნიკური, გაერთიანებული, ექსპერტთა და სხვა საბჭოები, დროებითი შემოქმედებითი კოლექტივები;

ფ) მინისტრი სამსახურებრივი ზედამხედველობის განხორციელებისას გამოსცემს ინდივიდუალურ სამართლებრივ აქტებს.

4. მინისტრის უფლებამოსილება წყდება კანონით დადგენილი წესით.


მუხლი 8.

მინისტრის სათათბირო ორგანოები:

1. მინისტრს შეუძლია თავისი მმართველობის სფეროში შექმნას კომისიები და საბჭოები (შემდგომში – კომისია) სათათბირო უფლებებით და განსზღვროს მათი მოვალეობანი და საქმიანობის წესი.

2. კომისიას შეიძლება მიეცეს გადაწყვეტილების გამოტანის უფლება, თუ ეს უშუალოდ კანონიდან გამომდინარეობს.

3 კომისია იქმნება მინისტრის ბრძანებით, რომლითაც განისაზღვრება კომისიის ამოცანები, თავმჯდომარე (საჭიროების შემთხვევაში – თავმჯდომარის მოადგილე) და წევრები, ამოცანის შესრულების ვადა და მომსახურე სტრუქტურული ქვედანაყოფი.

4. კომისიის წევრად შეიძლება დანიშნულ იქნეს სხვა სამთავრობო დაწესებულების მოსამსახურე ამ დაწესებულების ხელმძღვანელის წარდგინებით. კომისიის მუშაობაში შეიძლება თავისი თანხმობით იქნეს ჩაბმული პირი, რომელიც არ იმყოფება სახელმწიფო სამსახურში.

5. თუ კომისიის თავმჯდომარე არ არის მოხელე, რომელიც შედის სამინისტროს ხელმძღვანელობაში, ან არ არის სამინისტროს სტრუქტურული ქვედანაყოფის ხელმძღვანელი, მინისტრი სამინისტროს ხელმძღვანელობიდან ან სამინისტროს სტრუქტურული ქვედანაყოფების ხელმძღვანელობიდან ნიშნავს კომისიის მუშაობისათვის პასუხისმგებელ პირს.

6. კომისიის საქმიანობას და კომისიის სხდომაზე საოქმო წარმოებას უზრუნველყოფს კომისიის მომსახურე სამინისტროს სტრუქტურული ქვედანაყოფი ან საერთო განყოფილება.

7. კომისია უფლებამოსილია მის წინაშე მდგომი ამოცანების შესრულების მიზნით გამოითხოვოს აუცილებელი დოკუმენტები.

8. კომისიის თავმჯდომარე ანგარიშვალდებულია მინისტრის წინაშე, თუ კომისიის შექმნისას, სხვა რამ არ იქნა გათვალისწინებული.

9. კომისიის მუშაობისას დამატებითი სამსახურებრივი მოვალეობის შესრულება შეიძლება ანაზღაურდეს.


მუხლი 9.

1. მინისტრს ჰყავს ოთხი მოადგილე, მათ შორის ერთი პირველი. მინისტრის პირველ მოადგილეს, მოადგილეებს და სამინისტროს გამგებლობაში არსებული სახელმწიფო საქვეუწყებო დაწესებულების – მთავარი არქმშენინსპექციის უფროსს მინისტრის წარდგინებით თანამდებობაზე ნიშნავს და თანამდებობიდან ათავისუფლებს საქართველოს პრეზიდენტი.

2. მინისტრის პირველი მოადგილე ხელმძღვანელობს და კოორდინაციას უწევს სამინისტროს საქმიანობას მინისტრის არყოფნისას.

3. მინისტრის ერთ-ერთი მოადგილე მინისტრის დავალებით ახორციელებს საპარლამენტო მდივნის ფუნქციას.

4. მინისტრის ერთ-ერთი მოადგილე მინისტრის დავალებით ცვლის პირველ მოადგილეს მისი არყოფნის შემთხვევაში.
5. მინისტრის პირველი მოადგილისა და მოადგილეების უფლებამოსილება განისაზღვრება მინისტრის ბრძანებით, თუ კანონით ან საქართველოს პრეზიდენტის სამართლებრივი აქტით სხვა რამ არ არის დადგენილი.

6. ტერიტორიული ორგანოებისა და სტრუქტურული ქვედანაყოფების ხელმძღვანლები წარმართავენ შესაბამისი ქვედანაყოფების საქმიანობას მათი დებულებით განსაზღვრული უფლებამოსილების შესაბამისად.


მუხლი 10.

1. სამინისტროს თანამდებობის პირები არიან:

ა) სამინისტროს სტრუქტურული ქვედანაყოფების და მათი შიდა სტრუქტურული ერთეულების ხელმძღვანელები;

ბ) სამინისტროს დაქვემდებარებული სახელმწიფო საქვეუწყებო დაწესებულების ხელმძღვანელები და მათი მოადგილეები;

გ) სამინისტროს დაქვემდებარებული საჯარო სამართლის იურიდიული პირების ხელმძღვანელები და მათი მოადგილეები.

2. სამინისტროს თანამდებობის პირებს, კანონმდებლობით დადგენილი წესით, თანამდებობაზე ნიშნავს და თანამდებობიდან ათავისუფლებს მინისტრი.

3. სამინისტროს სტრუქტურული ქვედანაყოფის ხელმძღვანელი უშუალოდ ემორჩილება მინისტრს, მინისტრის პირველ მოადგილეს ან მინისტრის მოადგილეს.

4. სამინისტროს სტრუქტურული ქვედანაყოფის ხელმძღვანელი:

ა) შიდა დაყოფის მიხედვით ანაწილებს მოვალეობებს მისდამი დაქვემდებარებული სტრუქტურული ქვედანაყოფის მოხელეებს შორის და აძლევს მათ მითითებებს;

ბ) ხელს აწერს ან ვიზას ადებს სამინისტროს სტრუქტურულ ქვედანაყოფში მომზადებულ დოკუმენტებს და ანგარიშვალდებულია სამინისტროს სტრუქტურული ქვედანაყოფის მუშაობისათვის.

მუხლი 11.

1. სამინისტროს საშტატო შემადგენლობაში არიან:

ა) მინისტრის მრჩევლები;

ბ) მინისტრის (მინისტრის მოადგილეების) თანაშემწეები;

გ) სამინისტროს მთავარი სპეციალისტები და სპეციალისტები.

3. მინისტრის მოადგილის თანაშემწეს მინისტრის მოადგილის წარდგინებით თანამდებობაზე ნიშნავს და თანამდებობიდან ათავისუფლებს მინისტრი. მინისტრის მოადგილის თანაშემწე უშუალოდ ემორჩილება მინისტრის მოადგილეს.

4. სამინისტროს მთავარ სპეციალისტებსა და სპეციალისტებს თანამდებობაზე ნიშნავს მინისტრი კანონით დადგენილი წესით. მათი მოვალეობანი და ქვემდებარეობა განისაზღვრება სამინისტროს სტრუქტურული ქვედანაყოფის დებულებით, რომელსაც ამტკიცებს მინისტრი.

თავი IV. სამინისტროს სისტემა და სტრუქტურა


მუხლი 12.

1. სამინისტროს სისტემაშია:

ა) აფხაზეთისა და აჭარის ავტონომიური რესპუბლიკების ურბანიზაციისა და მშენებლობის სამინისტროები;

ბ) მხარეებში ურბანიზაციისა და მშენებლობის დეპარტამენტები;

გ) ქ. თბილისისა და ადმინისტრაცული ერთეულების (ქალაქების) შესაბამისი სამსახურები.

2. სამინისტროს სისტემაში არსებული იმ დეპარტამენტის, ინსპექციის, მთავარი სამმართველოს, სამმართველოს, სხვა სტრუქტურული ერთეულის კომპეტენცია, რომელიც ახორციელებს მმართველობით ფუნქციებს, სახელმწიფო ზედამხედველობას და კანონით განსაზღვრულ შემთხვევებში – სახელმწიფოებრივ იძულებას, განისაზღვრება სამინისტროს დებულებით.


მუხლი 13.

1. სამინისტროს ცენტრალური აპარატის სტრუქტურული ქვედანაყოფებია:

ა) არქიტექტურისა და ტერიტორიულ-სივრცითი განვითარების დეპარტამენტი;

ბ) მშენებლობის, მშენინდუსტრიის, საშენი მასალების წარმოებისა და განვითარების დეპარტამენტი;

გ) საბინაო-კომუნალური მეურნეობის განვითარების დეპარტამენტი;

დ) ეკონომიკის განვითარებისა და რეფორმების დეპარტამენტი;

ე) იურიდიული დეპარტამენტი;

ვ) მეცნიერებისა და კოორდინაციის დეპარტამენტი;

ზ) მინისტრის აპარატი;

თ) მასმედიასა და საზოგადოებასთან ურთიერთობის სამმართველო (პრესცენტრი);

ი) ანტიკორუფციული საქმიანობისა და საგარეო ურთიერთობის დეპარტამენტი;

კ) ბუღალტერია (სამმართველო).

2. სტრუქტურული ქვედანაყოფის ამოცანები, ხელმძღვანელობა, მის შემადგენლობაში შემავალი ერთეულები და მათი ძირითადი ამოცანები, თანამდებობების ჩამონათვალი, სტრუქტურული ქვედანაყოფის და მისი შემადგენელი სამსახურის ხელმძღვანელის შეცვლის წესი, აგრეთვე სტრუქტურული ქვედანაყოფისათვის საკუთარი ბლანკის ფლობისა და გამოყენების წესი განისაზღვრება დებულებით, რომელსაც ამტკიცებს მინისტრი.


მუხლი 14.

სამინისტროს სტრუქტურული ქვედანაყოფის სტატუსი და ძირითადი ამოცანები:

1. არქიტექტურისა და ტერიტორიულ-სივრცითი განვითარების დეპარტამენტის ძირითადი ფუნქციებია:

ა) საქართველოში ქალაქთმშენებლობის (ურბანიზაციის) სტრატეგიის შემუშავება და ქვეყნის ქალაქგეგემარებითი და საინჟინრო ორგანიზაცია;

ბ) ქვეყნის სტრატეგიული განვითარების პროგრამებში მონაწილეობა;

გ) ქალაქებისა და სხვა დასახლებათა მდგრადი და უსაფრთხო განვითარების უზრუნველყოფის კოორდინაცია;

დ) ქვეყნის განსახლების სისტემისა და რაიონული დაგეგმარების პროექტების შემუშავების ორგანიზაცია და მათი განხორციელების კონტროლი;

ე) სამრეწველო და საწარმოო სიმძლავრეების განთავსებისა და განვითარების სახელმწიფო და რეგიონალური პროგრამებისა და პროექტების შემუშავება, მართვა და რეგულირება საქართველოს შესაბამის სამთავრობო დაწესებულებებთან ერთად;

ვ) ქალაქებისა და სხვა დასახლებათა გენერალური გეგმებითა და უფლებრივი ზონირების რუკებით უზრუნველყოფა ადგილობრივი მმართველობისა და თვითმმართველობის ორგანოებთან ერთად, მათი განხორციელების ზედამხედველობა;

ზ) ქალაქებისა და სხვა დასახლებათა განვითარების სამართლებრივი საფუძვლების შემუშავება და მათი დაცვის ზედამხედველობა;

თ) დასახლებული (ურბანული) ტერიტორიების ქალაქთმშენებლობითი კადასტრის შემუშავების კოორდინაცია და კონტროლი;

ი) სამშენებლო და სამეწარმეო საქმიანობისათვის მიწის ნაკვეთების განკარგვის, მათი ფუნქციური დანიშნულების განსაზღვრისა და შეცვლის შესახებ გადაწყვეტილების მიღებაში მონაწილეობა საქართველოს მიწის მართვის სახელმწიფო დეპარტამენტთან ერთად;

კ) ქალაქებისა და სხვა დასახლებათა ისტორიულად ჩამოყალიბებული განაშენიანების, არსებული შენობა-ნაგებობებისა და მათი კომპლექსების მოდერნიზაცია-რეკონსტრუქციისათვის საჭირო გეგმების შემუშავების კოორდინაცია;

ლ) კულტურული მემკვიდრეობის დაცვის სფეროში არქიტექტურულ-ქალაქთმშენებლობითი საქმიანობის წარმართვა საქართველოს კანონმდებლობის შესაბამისად;

მ) არქიტექტურული, ქალაქთმშენებლობითი, საპროექტო-საძიებო და სამშენებლო საქმიანობის მეცნიერული კვლევის ორგანიზაცია და ამ კვლევების თანამედროვე მიღწევათა დანერგვა პრაქტიკაში;

ნ) სახელმწიფო საბინაო პოლიტიკის წარმართვა, შესაბამისი პროგრამებისა და სამართლებრივი საფუძვლების შემუშავება;

ო) ქალაქთმშენებლობისა და არქიტექტურის სფეროში ნორმატიული აქტების შემუშავება;

პ) აფხაზეთისა და აჭარის ავტონომიური რესპუბლიკების ურბანიზაციისა და მშენებლობის სამინისტროების, მხარეების ურბანიზაციისა და მშენებლობის დეპარტამენტების, ქ. თბილისისა და ადმინისტრაციული ერთეულების (ქალაქების) შესაბამისი სამსახურების საქმიანობის მეთოდური ხელმძღვანელობა და კოორდინაცია;

ჟ) პროექტების განხილვა და მათი ქალაქთმშენებლობითი და არქიტექტურული ექსპერტიზა;

რ) სამინისტროს არქიტექტურულ-ქალაქთმშენებლობითი საბჭოს მუშაობის ორგანიზება.

2. მშენებლობის, მშენინდუსტრიის, საშენი მასალების წარმოებისა და განვითარების დეპარტამენტის ძირითადი ფუნქციებია:

ა) სამშენებლო კომპლექსის განვითარების ერთიანი სახელმწიფო პოლიტიკის გასატარებლად პროგრამებისა და საქმიანობის გეგმების შემუშავება თავისი კომპეტენციის ფარგლებში;

ბ) სამშენებლო კომპლექსისათვის თავისი კომპეტენციის ფარგლებში სახელმწიფო ნორმატიული ბაზის (კანონებისა და კანონქვემდებარე აქტების, სტანდარტების, დებულებების, ინსტრუქციების) და სახელმწიფო-მიზნობრივი პროგრამების შემუშავება, მმართველობის ადგილობრივ ორგანოთა სტრუქტურებში შემავალი დეპარტამენტის პროფილის სამსახურებისათვის ხელშემწყობი პირობების შექმნა;

გ) სტიქიური მოვლენების საინჟინრო-გეოლოგიური შეფასება, გარემოს საინჟინრო დაცვითი ღონისძიებების პროექტების შემუშავებისა და მათი განხორციელების კოორდინაცია;

დ) ქვეყანაში საშენი მასალების წარმოების სფეროში სახელმწიფო პოლიტიკის ძირითადი მიმართულებების შემუშავება და განხორციელების კოორდინაცია;

ე) საშენ მასალათა წარმოების არსებული ტექნიკური ბაზის მაქსიმალური ამოქმედება, პროდუქციის სერტიფიცირება, საექსპორტო პროდუქციის წარმოებისათვის ხელშეწყობა;

ვ) საშენი მასალების წარმოების სფეროში საქმიანობის დარეგულირება, მეწარმეთა და მომხმარებელთა ინტერესების დაცვა სამინისტროს დაქვემდებარებაში მყოფი მარეგულირებელი ორგანოს საშუალებით;

ზ) ქვეყანაში საინჟინრო, კომუნიკაციების, სპეციალური დანიშნულების შენობა-ნაგებობების, სატრანსპორტო მაგისტრალების, ენერგეტიკული და საინფორმაციო სისტემების განვითარების მიმართულებების განსაზღვრაში მონაწილეობა და მათი საინჟინრო უზრუნველყოფის კოორდინაცია დაინტერესებულ სამინისტროებთან და უწყებებთან ერთად;

თ) ქვეყანაში საინჟინრო, ხაზოვანი ნაგებობებისა და მაგისტრალური მილსადენების მშენებლობის პროცესის მუდმვი მონიტორინგის უზრუნველყოფა;

ი) სამშენებლო საქმიანობის სფეროში დარგობრივი და დარგთაშორისი ურთიერთობების ორგანიზაცია და კოორდინაცია.

3. საბინაო-კომუნალური განვითარების დეპარტამენტის ძირითადი ფუნქციებია:

ა) ქვეყნის კომუნალური მეურნეობის დარგის განვითარების პრიორიტეტულ მიმართულებათა განსაზღვრა, გრძელვადიანი პროგნოზირების და შემუშავებული ინდიკატური გეგმების საფუძველზე მათი განხორციელების ვადების განსაზღვრა;

ბ) კომუნალური მეურნეობის შემდგომი განვითარებისათვის საკანონმდებლო და ნორმატიული აქტების შემუშავების ორგანიზაცია;

გ) სახელმწიფო ქონების გამოყენების ეფექტიანობის უზრუნველყოფა, დარგის მეცნიერულ-ტექნოლოგიური პროგრამების შემუშავება და მათი ექსპერტიზა;

დ) საქართველოს ტერიტორიაზე განლაგებული სამინისტროების, უწყებებისა და სხვა სახელმწიფო, არასახელმწიფო და ფიზიკურ პირთა კომუნალური მეურნეობის სამსახურების კოორდინაცია და მეთოდური ხელმძღვანელობა;

ე) საზღვარგარეთის ქვეყნებთან მეცნიერულ-ტექნოლოგიური თანამშრომლობის პრიორიტეტულ მიმართულებათა განსაზღვრა და მათი განხორციელება;

ვ) უძრავი ქონების ტექნიკური ინვენტარიზაცია საბინაო-კომუნალურ სფეროში.

4. ეკონომიკის განვითარებისა და რეფორმების დეპარტამენტის ძირითადი ფუნქციებია:

ა) დარგის განვითარებისათვის: შიდასახელწიფოებრივი და საგარეო ერთიანი პოლიტიკის, მოკლე და გრძელვადიანი პერიოდის, კომპლექსური მიზნობრივი პროგრამებისა და ინდიკატური გეგმების, საკანონმდებლო ბაზის, საფინანსო და საბიუჯეტო პოლიტიკის პროგნოზირება, სტრატეგიულ მიმართულებათა განსაზღვრა, რეკომენდაციების შემუშავება და განხორციელების კოორდინაცია, სახარჯთაღრიცხვო ნორმატიული ბაზის შექმნა;

ბ) დარგისათვის ბიუჯეტით გათვალისწინებული კაპიტალური დაბანდებების მენარდეთა შორის ტენდერების მოწყობის, სხვა უწყებების მიერ სახელმწიფო შესყიდვების ორგანიზებაში მონაწილეობა, კონტრაქტების დადების, სახარჯთაღრიცხვო და სახელშეკრულებო ფასების განსაზღვრის, ნორმებისა და მეთოდიკის შექმნისა და სრულყოფის, საწარმოებისა და სპეციალისტების ლიცენზირებისა და სერტიფიკაციის კოორდინაცია და კონტროლი;

გ) მონაწილეობა ქვეყანაში სამეწარმეო გარემოს ლიბერალიზების, საგადასახადო სისტემის სრულყოფისა და საბიუჯეტო შემოსავლების ზრდის ღონისძიებათა განხორციელებაში, აგრეთვე სამშენებლო საქმიანობაში ჩრდილოვანი ეკონომიკის აღმოფხვრაში;

დ) პრივატიზების, ანტიმონოპოლური საქმიანობის, კონკურენციის ხელშემწყობი, უცხოური ინვესტიციებისა და კრედიტების მოზიდვის ღონისძიებების დარგობრივი პროგრამების შემუშავება და მათ განხორციელებაში მონაწილეობა.

5. იურიდიული დეპარტამენტის ძირითადი ფუნქციებია:

ა) სამინისტროს ხელმძღვანელობისა და სტრუქტურული ერთეულების საქმიანობის სამართლებრივი უზრუნველყოფა;

ბ) კანონშემოქმედების სფეროში პარლამენტისა და სამინისტროს ურთიერთობის კოორდინაცია და საპარლამენტო მდივნისათვის „საპარლამენტო მდივნის შესახებ“ საქართველოს კანონით მინიჭებულ უფლებამოსილებათა განხორციელებისათვის ხელშეწყობა;

გ) კანონშემოქმედებითი საქმიანობა, შესაბამისი ნორმატიული აქტების პროექტების მომზადება და სამინისტროს მიერ გასაფორმებელ ხელშეკრულებათა სამართლებრივი უზრუნველყოფა;

დ) პარლამენტთან ურთიერთობისა და კანონშემოქმედებითი საქმიანობის სფეროში სამინისტროს მიერ შემუშავებული ან სახელმწიფო ხელისუფლების ორგანოების მიერ წარმოდგენილი ნორმატიული აქტების პროექტებზე იურიდიული დასკვნების მომზადება;

ე) სამინისტროს სისტემაში სამართლებრივი ბაზის ჩამოყალიბება, მისი შემდგომი განვითარება და სრულყოფა, სამართლებრივი საქმიანობის ძირითად მიმართულებათა განსაზღვრა;

ვ) მინისტრის კანონქვემდებარე ნორმატიული აქტების პროექტების სამართლებრივი უზრუნველყოფა;

ზ) სასამართლო პროცესებზე სამინისტროს წარმომადგენლობისა და სასარჩელო დოკუმენტების უზრუნველყოფა. 

6. მეცნიერებისა და კოორდინაციის დეპარტამენტის ძირითადი ფუნქციებია:

ა) ურბანიზაციის, მშენებლობის, კომუნალურ დარგში სამეცნიერო სამუაშოებისა და ახალი ტექნოლოგიების დანერგვის ორგანიზების კოორდინირება;

ბ) სამშენებლო დარგში ნაციონალური ტექნიკური ნორმების, სტანდარტიზაციისა და სერტიფიცირების სისტემის ჩამოყალიბება დაინტერესებულ სამინისტროებთან და უწყებებთან თანამშრომლობით;

გ) სამშენებლო კომპლექსის სამეცნიერო-კვლევითი ორგანიზაციების მოღვაწეობის ძირითადი მიმართულებების განსაზღვრა, მათი მუშაობის სრულყოფისათვის წინადადებების შემუშავება და მოღვაწეობის შედეგების განხილვა-დანერგვა დაინტერესებულ სამინისტროებთან და უწყებებთან თანამშრომლობით.

7. ანტიკორუფციული საქმიანობისა და საგარეო ურთიერთობის დეპარტამენტის ძირითადი ფუნქციებია:

ა) სამინისტროს საგარეო პოლიტიკის პრინციპების ფორმირებისა და განხორციელების კოორდინაცია;

ბ) კომპეტენციის ფარგლებში საერთაშორისო შეთანხმებების მომზადება, მოლაპარაკების გამართვის ორგანიზება;

გ) სამინისტროს სტრუქტურული ერთეულების ურთიერთობის უზრუნველყოფა საზღვარგარეთის სახელმწიფო დაწესებულებებთან და საერთაშორისო ორგანიზაციებთან;

დ) საერთაშორისო ხელშეკრულებებისა და კონვენციების შესახებ დასკვნების მომზადების კოორდინაცია;

ე) საერთაშორისო აქტებთან საქართველოს მიერთებისა და რატიფიკაციის თაობაზე წინადადებების შემუშავება;

ვ) ანტიკორუფციული საქმიანობა, დარგში ჩრდილოვანი ეკონომიკის ფაქტების შემცირება, მშენებლობასა და პროექტირებაში აღრიცხვიანობის წინადადებების მომზადება და განხორციელება, სამშენებლო საქმიანობის სრული ლეგალიზების ღონისძიებები.

8. მინისტრის აპარატის შემადგენლობაში არიან:

ა) მინისტრის მრჩევლები;

ბ) მინისტრის (მინისტრის მოადგილეების) თანაშემწეები;

გ) კანცელარიისა და კადრების სამმართველო (საქმეთა მმართველობა).

9. მინისტრის აპარატის ძირითადი ამოცანებია:

ა) მინისტრის ცალკეულ დავალებათა შესრულების უზრუნველყოფა;

ბ) მინისტრის მოხსენებების, საჯარო გამოსვლებისა და ანგარიშების მომზადება;

გ) მინისტრის უშუალო ორგანიზაციული, საინფორმაციო-ანალიტიკური მომსახურება, მორიგეობის უზრუნველყოფა.

10. მინისტრის აპარატის შემადგენლობაში არსებული კანცელარიისა და კადრების სამმართველოს ძირითადი ამოცანებია:

ა) სისტემაში საკადრო საკითხთა სტრატეგიის შემუშავება, კადრების მომზადების, გადამზადების, კვალიფიკაციის ამაღლების ორგანიზაცია;

ბ) სახელმწიფო მოხელის გამოცდისა და ატესტაციის ორგანიზაცია;

გ) სამინისტროს კოლეგიის სხდომების მომზადება, გაფორმება, განხილულ საკითხთა შესრულების კონტროლი;

დ) შემოსული კორესპონდენციების მიღება, აღრიცხვა-გაფორმება და მათი შესრულების კონტროლი;

ე) საჯარო ინფორმაციის ხელმისაწვდომობის უზრუნველყოფა.

11. მასმედიასა და საზოგადოებასთან ურთიერთობის სამმართველოს (პრესცენტრი) ძირითადი ამოცანებია:

ა) მასობრივი ინფორმაციის საშუალებებთან, არასამთავრობო და სხვა საზოგადოებრივ ორგანიზაციებთან მინისტრისა და სამინისტროს ურთიერთობის უზრუნველყოფა და ხელშეწყობა;

ბ) საზოგადოების ინფორმირება სამინისტროს კომპეტენციას მიკუთვნებული საქმიანობის განხორციელების თაობაზე.


მუხლი 15. 

1. სამინისტროს სისტემაში შემავალი სახელმწიფო საქვეუწყებო დაწესებულებაა – მთავარი არქმშენინსპექცია.

2. სამინისტროს საქვეუწყებო დაწესებულების – მთავარი არქმშენინსპექციის ძირითადი ფუნქციებია:

ა) არქიტექტურულ-სამშენებლო საქმიანობაში დარღვევების გამოვლენა და განხილვა კანონისა და შესაბამისი კანონქვემდებარე აქტების საფუძველზე;

ბ) არქიტექტურულ-სამშენებლო საქმიანობაში დარღვევების შესახებ საკითხების განხილვა და გადაწყვეტილების გამოტანა მათი ხასიათისა და სახეობის ფაქტობრივი ან მოსალოდნელი შედეგების გათვალისწინებით;

გ) საწარმოო და არასაწარმოო დანიშნულების ობიექტების მშენებლობის გაფართოება-რეკონსტრუქციის, საშენი მასალების, ნაკეთობების, კონსტრუქციებისა და სამშენებლო პროდუქციის ხარისხის შემოწმება მშენებლობაში მონაწილეთა უწყებრივი დაქვემდებარებისა და საკუთრების ფორმის მიუხედავად;

დ) არქმშენინსპექციის უფლებამოსილება მთლიანად ვრცელდება ერთობლივ საწარმოებსა და საზღვარგარეთის ფირმებზე, რომლებიც ახორციელებენ ობიექტის მშენებლობას და აწარმოებენ საშენ მასალებს, ნაკეთობებს, კონსტრუქციებს საქართველოს ტერიტორიაზე, თუ საერთაშორისო შეთანხმებით სხვა პირობები არაა გათვალისწინებული;

ე) სახელმწიფო არქიტექტურულ-სამშენებლო ზედამხედველობის შესახებ ნორმატიული აქტების შემუშავებაში მონაწილეობა;

ვ) მთავარი არქმშენინსპექცია თავის საქმიანობას წარმართავს „არქიტექტურულ-სამშენებლო საქმიანობაზე სახელმწიფო ზედამხედველობის შესახებ“ საქართველოს კანონის საფუძველზე.


მუხლი 16.

1. სამინისტროს სისტემაში შემავალი საჯარო სამართლის იურიდიული პირები არიან:

 „ცენტრი საქსოფლპროექტი“;

 „ცენტრი საქკომუნპროექტი“;

 „თბილსახავტოგაზპროექტი“;

 „ჰაბიტატ-ჯორჯია“;

 „თბილარქთეორია“;

 „თბილწყალგეო“;

 „საქბინპროექტი“;

 ცენტრი „საქნაპირდაცვა“.

თავი V. დასკვნითი დებულებები


მუხლი 17.

1. სამინისტროს დებულებას ამტკიცებს საქართველოს პრეზიდენტი ბრძანებულებით. სამინისტროს დებულებაში ცვლილებებისა და დამატებების შეტანა ხორციელდება საქართველოს პრეზიდენტის ბრძანებულებით.

2. სამინისტროს რეორგანიზაცია ან ლიკვიდაცია ხდება კანონმდებლობით დადგენილი წესით.

